אורנה רוטברג

ביוגרפיה

אורנה רוטברג בת להורים ילידי פולין שעברו את מאורעות מלחמת העולם השנייה, עלו לישראל בשנת 1948 והשתקעו ברמלה. כשאורנה הייתה בת חמש, עברה המשפחה להתגורר בחולון. שם התחנכה בבית הספר היסודי ע"ש יהושע חנקין ובבית הספר התיכון המקיף ע"ש מיטרני.
במסגרת שירותה הצבאי עברה טירונות בבה"ד 12, קורס צילום אוויר בבסיס חיל אוויר 21 ושירות בבסיס חיל האוויר 30 כצלמת ניסויי טיסה ובהמשך כמדריכה שאינה קצינה בתחום תנאי-שירות חינוך ותרבות.
בחודשיים שלפני סיום השירות הצבאי הייתה עסוקה בהכנות לבחינות הכניסה ל"בית צבי" ברמת-גן. כשמקור ההשראה והעזרה הייתה השחקנית דבורה קידר.
לאחר השירות הצבאי עבדה במשך שנה כסייעת לרופא שיניים, ולאחר שעברה בהצלחה את בחינות הכניסה, החלה ללמוד. בשנת 1982 סיימה שלוש שנות לימוד כתלמידה מצטיינת וזוכת הפרס ע"ש צבי קליר. חברי הוועדה שהעניקו את הפרס היו ציפי פינס, ד"ר תום לוי ועדה בן-נחום. בן-נחום נתמנתה כשנה לפני כן למנהלת  תיאטרון החאן הירושלמי והזמינה את רוטברג לשחק בו. 
בחאן פגשה ושיחקה עם כמה משחקני הלהקה הוותיקים: שבתאי קונורטי, ויקטור עטר, אהרון אלמוג, אבינעם מור-חיים, אורי אברהמי, אבי פניני ואריה צ'רנר. היא שיחקה בתיאטרון החאן הירושלמי במשך שתי עונות בהצגות: "אילומינטוס", "נופלים בפח", "אגדת חורף", "גימפל-תם", "המלך אובו".
בתום השנתיים האלה, רוטברג הוזמנה להחליף את חנה לסלאו בתיאטרון בית ליסין, שנוהל על ידי יעקב אגמון, במחזמר "בין הצלצולים". היא שיחקה ושרה בו ביחד עם אלי גורנשטיין, מאיר סויסה, ישראל גוריון, ששי קשת, שרי צוריאל ורחלי חיים.
במקביל נבחנה והתקבלה לתפקיד "אנה" בסרטו של נדב לויתן "בנות" (1985), לפי תסריט של אסי דיין. איתה שיחקו חנה אזולאי, חלי גולדנברג, קרוליין לנגפורד, ענת טופול, עירית פרנק ועמוס לביא. הסרט הוקרן בהצלחה גדולה במשך 14 שבועות בקולנוע מוגרבי שבתל אביב. על התפקיד הזה כתבה מבקרת הקולנוע של ידיעות אחרונות יהודית אוריין: 
"את ההצגה גונבת אורנה רוטברג, קומיקאית מלידה, תגלית מרגשת ונוגעת ללב."
בתום צילומי הסרט הוזמנה רוטברג ביחד עם אבי קושניר למשרדו של המפיק מיקי פלד שהציע לשניים להנחות את מופע הקיץ הגדול שתיכנן. המופע "ספינת החלומות", עגן במשך חודשיים במתחם הדולפינריום איתם, עם ריקי גל, יזהר כהן, לאה לופטין ועוד. 
בחג חנוכה של אותה שנה, המפיקים טמירה ודוד ירדני העלו בהשקעה כספית גדולה, לאחר שרכשו את הזכויות, את המחזמר "הדבורה מאיה". הבימוי והכוריאוגרפיה הופקדו בידי דודו ירדני וישראל גוריון. אורנה רוטברג השתתפה בו ביחד עם דורין כספי, דבל'ה גליקמן, מאיר סויסה ושמיל בן-ארי.
כשהמסך ירד על המחזמר, היא המריאה ללונדון וחיה שם כשנה וחצי. היא למדה שירה, משחק ותנועה בבית הספר גילדהול למוזיקה ודרמה. שם גם נישאה בטקס אזרחי בעיריית אוקספורד לבן-זוגה אילן. 
מיד עם שובה לארץ, התקבלה ושיחקה בתיאטרון הלאומי "הבימה", בניהולם של שמואל עומר ועמרי ניצן. היא שיחקה בהצגות הבאות: "גן ריקי" בבימויו של מיקי גורביץ' (איתה התארחו בגריפס תיאטר בברלין ) ו"הנפש הטובה מסצ'ואן".
במקביל לציון יום האיידס הבינלאומי, העלה תיאטרון בית ליסין, בשיתוף עם המפיק חיים סלע, את ההצגה "מצעד המלאכים". אורנה רוטברג השתתפה בו ביחד עם: גילה אלמגור, יונה אליאן, מרים זהר, שמואל וילוז'ני, דבורה קידר, ענת וקסמן, אורלי זילברשץ ונתן דטנר.
במסגרת "תיאטרון הקאמרי" תחת ניהולם של נעם סמל ושמואל הספרי השתתפה בקברט הסאטירי "היי רימונה", שנכתב על ידי אילן חצור ואילן שיינפלד. על הניהול המוזיקלי הופקד גיא מרוז. שיחקו בו גם צביקה הדר, אריק זילברמן, נורית בנאי ואשר עזריה. על תפקידה בקברט "היי רימונה" כתב מבקר התיאטרון של עיתון העיר אמיר אוריין: 
"אורנה רוטברג בתפקיד "הזונה הפוליטית", היא רחם מפוצץ בכישרון וחן וניחנה בקצב בימתי מצוין."
הקברט הסאטירי הוזמן לתוכניות האירוח המובילות של דן שילון ודן מרגלית ולאור הצלחתו המשיכה רוטברג ביחד עם גיא מרוז, יוני להב, צביקה הדר ודרור טפליצקי אל הערוץ השני עם תוכנית המערכונים הסאטירית "נייס גיא", שעשתה רעש לא קטן וזכתה לקהל מעריצים אדוק ונאמן.
בשנת 1994 כשגרי בילו התמנה כמנהלו האומנותי של תיאטרון "הבימה" רוטברג שהייתה תלמידתו חזרה לשחק בו בהצגות: "זעקי ארץ אהובה", "רוקדים בלונאסה", "השושנה המקועקעת", "החייל האמיץ שוויק".כשהתמנה יעקב אגמון למנהלו החדש של תיאטרון "הבימה" שיחקה בהצגות: "הקוקוריקו", "חשיבותה של רצינות", "הסרפד של השכן", המחזמר "הברווזון", "מניין נשים", "8 נשים", המחזמר "מרי לו", "סיפורי הבימה", "המכשפה". כמו כן העלתה רוטברג קברט יידי-עברי "געפילטעפיש", שנתמך על ידי קרן י. לרנר. אתו גם הופיעה בברלין, וינה, בלגיה, אוקספורד ולונדון.

בשנת 2002 במקביל לעבודה השוטפת בתיאטרון הרפרטוארי, עלה בתיאטרון "תמונע" המחזה "צמר" מאת ויליאם מסטרוסימונה, בהשתתפותה של אורנה רוטברג יחד עם השחקן שי זביב. על ההצגה "צמר" כתב שי בר יעקב בידיעות אחרונות:
"אורנה רוטברג כרוז הרגישה והפגועה בונה דמות מופנמת וסגורה, שגם יודעת להיפתח ולגלות את התשוקה המסתתרת מתחת לפני השטח ברגעים הנכונים, היא הופכת את ההצגה לזעקה כנה וכואבת."
מרב יודילוביץ' כתבה על אותה ההצגה ב-26 במאי 2002:
"זוג השחקנים המוכשרים והכימיה המופלאה ביניהם הופכים את "צמר" לפיסת חיים מרגשת ולהפקה משובחת שמעלה גבוה את הרף של הפרינג' הישראלי."
עיתון מעריב הציג את רשימת השחקנים שבלטו בעיניו באותה השנה בתוכם גם את אורנה רוטברג על תפקידה המרגש כרוז בהצגה "צמר". 
בשנת 2004 בתמיכת תיאטרון "הבימה" ובמסגרת פסטיבל "תיאטרונטו" העלתה רוטברג את הצגת היחיד "ג'ניס" ראיון עם אגדת רוק מאת רוי סמיילס על חייה של כוכבת הבלוז הלבנה ג'ניס ג'ופלין. 
איתן בר יוסף כתב בעיתון העיר: 
"הופעתה המחשמלת של אורנה רוטברג בג'ניס שבה ומוכיחה כמה טוב שיש תיאטרונטו ומשכנעת אותנו שהחשמל אכן זורם בין כפות ידיה של אורנה רוטברג."
שי בר יעקב מבקר התיאטרון של ידיעות אחרונות וגלי צה"ל כתב:
"אורנה רוטברג משליכה את עצמה לתוך הדמות הגבוהה הזו בכל ישותה ומצליחה להעביר את הקסם המיוחד שנע בין צעקה, זעקה, עצב קיומי עמוק ומעורר חמלה."
כשיעקב אגמון פרש מניהול התיאטרון תחת ההנהלה החדשה שיחקה רוטברג בהצגות: "הלהקה", "תקופת הסתגלות","החותנת" ,"משוגעת" ,"כתם לידה" "טיקוצ'ין-בת-ים" בשיתוף תיאטרון וורוצלב (פרויקט שהתארח בוורשה, לודז', וורוצלב)
בעונת התיאטרון 2011–2012 שיחקה רוטברג בתיאטרון בית ליסין בהצגה "קיר זכוכית" בתפקיד האם ויקי מחזה ישראלי מקורי מאת אורן יעקובי 
בעונת התיאטרון 2013 שיחקה רוטברג בתיאטרון באר-שבע בהצגה "חבלי משיח" מאת מוטי לרנר בתפקיד עמליה האם.
בעונת התיאטרון 2014 שיחקה רוטברג בתיאטרון היידישפיל בהצגה "מירה'לה אפרת" מאת גורדין בתפקיד חנה-דבורה.
בעונת התיאטרון 2015 - 2017 שיחקה רוטברג בקומדיה המצליחה של תיאטרון בית-לסין "המוגבלים" מאת גור קורן בתפקיד חמדה.
בעונת התיאטרון 2017 שיחקה אורנה רוטברג במחזמר "מצחיקונת" בתיאטרון הקאמרי בתפקיד רוז ברייס אמא של פאני ברייס
בעונת התיאטרון 2018 משחקת אורנה רוטברג בהצגה "עושה כרצונו" מאת מוטי לרנר בתיאטרון הלאומי הבימה בתפקיד אהובה אימה של דסי ובמחזמר משירי יאיר רוזנבלום  "מיקה שלי" בתפקיד חנקה הוכמן (לסירוגין עם מיקי קם) אימו של הגיבור גידי הוכמן
בטלוויזיה שיחקה בעונה הראשונה של הסדרה "החיים זה לא הכול" בתפקיד רחלי אחותו של גדי נוימן. בתוכנית הסאטירה המיתולוגית "נייס גיא" כמו כן בסדרות: "שבתות וחגים" ,"שאול" ,"אמא'לה", "שועלים", "נופלות על הרגליים" "רון" (עונה שנייה) "איש חשוב מאוד" [עונה שנייה] בשנת 2018 הצטלמה לעונה הראשונה של הסדרה "פמת"א" בתפקיד השופטת גנור הסדרה תשודר בתאגיד הציבורי
בקולנוע : "החטאים" מאת אבי נשר בתפקיד רבקה חן, "העדות" מאת עמיחי גרינברג בתפקיד מרים האחות, "מעשייה אורבנית" מאת אליאב לילטי בתפקיד סוכנת הביטוח, "בנות" מאת אסי דיין בתפקיד אנה "להציל את תקווה" סרטה של אלה פוליצר בתפקיד אהובה.
השתתפה בסדנת המחזמר עם רוזמרי אש במשכן האופרה תל אביב.
אורנה רוטברג מעבירה הרצאות סדנאות שיעורי משחק והדרכה פרטניים
חיה בתל אביב נשואה לאילן כרמי מטפל הוליסטי במקצועו ולהם שני ילדים וכלבה אחת